**Petale de vis**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încercam să văd aseară,

După meciuri de duzină,

Partea ce rămase plină

Din paharul cu gargară.

Ipotetic, noi plecasem

Clar cotaţi cu prima şansă,

Însă am intrat în transă,

De parcă buline luasem.

Ne mişcam cumva-n reluare

Între cele două porţi

Şi ne tot rugam de sorţi

Să ne scoată golu’n cale.

Chiar timide domnişoare

Coborâte din pension,

De intrau ieri pe gazon,

Cred că se luptau mai tare.

Ce-am făcut în fapt?

Nimica. Am ars gazul de pomană.

Şi noi calcule de toamnă

Vom relua de-acum cu tact:

Dacă Y bate Z

În etapa următoare,

Iar echipa X dispare,

Uite, şi ai noştri trec...